Լուկրեցիա Բորջիա (նկար)

«Լուկրեցիա Բորջիա» (), անգլիացի պրեռաֆայելիտ նկարիչ Դանթե Գաբրիել Ռոսսետտիի ջրաներկ նկարը՝ ստեղծված 1860-1861 թվականներին։ Ներկայումս նկարը գտնվում է Թեյթ բրիտանական պատկերասրահի հավաքածուում։

Տեղեկություն նկարի մասին 
Ռոսսետտին նկարի վրա սկսել է աշխատել 1860 թվականից՝ տխուր ձևով հայտնի Բորջիաների ընտանիքի պատմության հանդեպ իր հետաքրքրության ազդեցությամբ։ Այդ նույն ժամանակ Ռոսսետտին ծանոթացել է Չառլզ Սուինբյորնի հետ, որի շնորհիվ սկսել է հետաքրքրվել ճակատագրական կանանց պատկերմամբ։ Սուինբյորնը այդ ժամանակ զբաղված էր Լուկրեցիա Բորջիայի մասին «The Chronicle of Tebaldeo Tebaldei» գրքի գրությամբ (որն այդպես էլ չի ավարտել)։ Ընդ որում, Ռոսսետտիի վերաբերմունքը Լուկրեցիայի հանդեպ արմատականորեն տարբերվում է Սուինբյորնի տեսանկյունից։ Վերջինս ներկայացրել է նրան հերոսական կերպարով և անցյալի ինչ-որ մնացուկներով, իսկ Ռոսսետտիի համար նա ճակատագրական կին է՝ դաժան և վտանգավոր, մարտահրավեր է նետում նկարչի համար ժամանակակից աշխարհին, որը ղեկավարում են տղամարդիկ։

Ջրաներկ նկարում պատկերված է Լուկրեցիա Բորջիան, որը լվանում է ձեռքերն այն բանից հետո, երբ թունավորում է իր ամուսնուն՝ դուքս Ալֆոնսո Բիշելյեին իր հոր՝ Ալեքսանդր VI պապի մասնակցությամբ։ Հետին պլանի հայելու արտացոլանքում երևում է, թե ինչպես է նա օգնում դքսին առաջ քայլել՝ թույլ տալով, որ թույնը ավելի խորը ներթափանցի օրգանիզմ։

Սկզբնապես Լուկրեցիայի հագուստը եղել է լրիվ ուրիշ (ուղիղ շրջազգեստ և մինչև դաստակները հասնող ուռուցիկ թևքեր), բացի այդ հերոսուհու հայացքը ուղղված էր դիտողին։ Հենց այդ տարբերակով էլ այն ձեռք է բերել Ֆրեդերիկ Լեյլանդը, սակայն որոշ ժամանակ անց ջրաներկը վերադարձել է նկարչի մոտ, և նա ամբողջությամբ վերանկարել է հերոսուհու կերպարը՝ թեքելով նրա հայացքը թունավորված ամուսնու կողմը։

Ստեղծագործությունը (մասնավորապես՝ նրա կոմպոզիցիան) ոգեշնչման աղբյուր է ծառայել Էդվարդ Բյորն Ջոնսի համար, երբ վերջինս աշխատել է չարագործ Սիդոնյա ֆոն Բորքի պատկերման վրա։

1871 թվականին Ռոսսետտին հայտնել է իր գործակալ Չառլզ Հաուելին, որ ջրաներկը հանդիսանում է «լավագույնը նրանցից, որը նա երբևէ ստեղծել է փոքր չափերով»։ Այդ ժամանակ նկարիչը կրկնել է աշխատանքը մեծ չափսերով. այն պահվում է Ֆագի պատկերասրահի հավաքածուում։ Ստեղծվել են ևս մի քանի այդպիսի կրկնօրինակներ, որոնց գտնվելու վայրը հայտնի չէ։

Ծանոթագրություններ 

Թեյթ բրիտանական պատկերասրահի նկարներ
Դանթե Գաբրիել Ռոսսետտիի նկարներ
1860 նկարներ
Կանանց դիմապատկերներ
Բորջիաներ